Rozsudok Súdneho dvora (šiesta komora) z 22. júna 2023 (návrh na začatie prejudiciálneho konania, ktorý podal Bundesarbeitsgericht – Nemecko) – LD/ALB FILS Kliniken GmbH
(vec C-427/211, ALB FILS KLINIKEN)
(Návrh na začatie prejudiciálneho konania – Sociálna politika – Dočasná agentúrna práca – Smernica 2008/104/ES – Článok 1 – Pôsobnosť – Pojem „dočasné pridelenie“ – Prevod činností vykonávaných pracovníkom zo zamestnávateľa tohto pracovníka na podnik tretej osoby – Trvalé pridelenie tohto pracovníka pri zachovaní jeho pôvodnej pracovnej zmluvy)
Jazyk konania: nemčina
Vnútroštátny súd, ktorý podal návrh na začatie prejudiciálneho konania
Bundesarbeitsgericht
Účastníci konania pred vnútroštátnym súdom
Žalobca: LD
Žalovaná: ALB FILS Kliniken GmbH
Výrok rozsudku
Článok 1 ods. 1 smernice Európskeho parlamentu a Rady 2008/104/ES z 19. novembra 2008 o dočasnej agentúrnej práci v spojení s článkom 3 ods. 1 písm. b) až e) tejto smernice
sa má vykladať v tom zmysle, že:
táto smernica sa neuplatňuje na situáciu, v ktorej na jednej strane činnosti vykonávané pracovníkom jeho zamestnávateľ trvalým spôsobom previedol na podnik tretej osoby, a na druhej strane tento pracovník, ktorého pracovný pomer s týmto zamestnávateľom zostáva zachovaný z dôvodu, že uvedený pracovník uplatnil svoje právo namietať voči prevodu tohto pracovnoprávneho vzťahu na tento podnik tretej osoby, môže byť na žiadosť uvedeného zamestnávateľa povinný trvalo vykonávať prácu, na ktorej výkon sa zaviazal, v uvedenom podniku tretej osoby, a v rámci toho podliehať tak z organizačného, ako aj technického hľadiska riadiacej právomoci tohto podniku.
____________
1 Ú. v. EÚ C 452, 8.11.2021.